**Rheolwr Datblygu**

**Grŵp Llywio Canolfan Gyfraith y Gogledd**

Annwyl Ymgeisydd,

Diolch i chi am ddangos diddordeb mewn ymgeisio am y rôl Rheolwr Datblygu ar gyfer Grŵp Llywio Canolfan Gyfraith y Gogledd.

Rydym yn chwilio am ymgeisydd disglair, trefnus, brwdfrydig a hunan-benderfynol. I ddechrau byddwch yn gweithio ochr yn ochr â bwrdd yr ymddiriedolwyr i ddatblygu’r Ganolfan, gan fapio’r anghenion cyfreithiol a chryfhau ein partneriaeth â mudiadau lleol eraill a’r gymuned. Mae rôl y Rheolwr Datblygu’n un hollbwysig gan gymryd y cysyniad a’r strategaeth o’r hyn y dymunwn i’r Ganolfan fod, a’u troi’n realiti.

Rydym yn edrych ymlaen at glywed wrthoch chi!

Grŵp Llywio Canolfan Gyfraith y Gogledd

**Amdan Grŵp Llywio Canolfan Gyfraith y Gogledd**

Grŵp o unigolion ydym ni a ddaeth at ein gilydd i sefydlu Canolfan Gyfraith yn y Gogledd. Gwyddom fod angen mawr heb ei gwrdd am gyngor a chynrychiolaeth gyfreithiol yn y Gogledd, gyda llawer o bobl mwy neu lai’n cael eu prisio allan o fod yn gallu deall a gorfodi eu hawliau cyfreithiol. Gwyddom y bydd Canolfan Gyfraith, wedi’i staffio gan gyfreithwyr cymwysedig yn arbenigo mewn meysydd fel tai, mewnfudo a cham-drin yn y cartref, a gweithio ochr yn ochr â mudiadau cynghori a chymorth eraill, yn gwneud llawer i geisio ateb y broblem hon. Fel Canolfan Gyfraith, byddem yn rhan o rwydwaith cenedlaethol (Rhwydwaith y Canolfannau Cyfraith) yn gweithio â mudiadau tebyg drwy Gymru a Lloegr sy’n defnyddio’r gyfraith i wella cyfiawnder cymdeithasol.

Rydym yn Sefydliad Corfforedig Elusennol (rhif cofrestru 1197787) wedi’n harwain gan ein hymddiriedolwyr, sy’n dod â chyfoeth o brofiad proffesiynol a phersonol i’r prosiect. Mae ein swyddfeydd yn Heulwen, Ffordd Glyn-y-Marl, Cyffordd Llandudno LL31 9NS. Teimlwn yn gyffrous iawn am weithio â daliwr y swydd i wireddu ein gweledigaeth ar gyfer gwasanaethau cyfreithiol yn y Gogledd: wedi’i harwain gan y gymuned a’i sbarduno gan gyfiawnder cymdeithasol.

**Amdan Rwydwaith y Canolfannau Cyfraith (LCN)**

Practisys cyfreithiol di-wneud-elw yw Canolfannau Cyfraith sy’n defnyddio’r gyfraith fel offeryn newid i wneud y DU yn gymdeithas gyfiawn a chyfartal. Maen nhw’n helpu’r bobl fwyaf anghenus drwy roi cymorth cyfreithiol o safon uchel i ddiogelu eu cartrefi, bywydau a’u bywoliaeth. Eu corff aelodaeth yw **Rhwydwaith y Canolfannau Cyfraith (LCN)** sy’n gweithio ar draws y wlad i arwain a chynorthwyo’r Canolfannau Cyfraith sy’n aelodau.

Mae’r LCN yn cefnogi Grŵp Llywio Canolfan Gyfraith y Gogledd. Bydd daliwr y swydd yn cael eu cyflogi gan yr LCN gan adrodd i a derbyn rheolaeth llinell gan Fwrdd Ymddiriedolwyr Grŵp Llywio Canolfan Gyfraith y Gogledd.

**Telerau contract**

Statws: 12 mis. Gobeithiwn y daw’r swydd yn un barhaol gyda mwy o gyllid.

Lleoliad: Hyblyg – gweithio o’r cartref, o’n swyddfa yng Nghyffordd Llandudno a theithio i leoliadau eraill ar draws y Gogledd.

Oriau: 35 awr

Cyflog: £24,000 - £27,000 (gan ddibynnu ar brofiad)

Pensiwn: Cyfraniadau pensiwn gan y cyflogwr o 3%

Gwyliau: 25 diwrnod o wyliau blynyddol, a gwyliau banc.

**Sut i ymgeisio**

Anfonwch CV, llythyr atodol\* a’r ffurflen monitro cydraddoldeb ac amrywiaeth, drwy e-bost, at recruitment@nwlcsteering.org.uk. Rydym yn croesawu ceisiadau yn Gymraeg a Saesneg.

\*Strwythurwch y llythyr atodol i roi ymateb i’r cwestiynau canlynol:

1) Disgrifiwch sut mae eich sgiliau, ansoddau a phrofiadau yn cyflawni’r gofyniadau a roddir yn y swydd-ddisgrifiad. Lle fo’n bosib, rhowch enghreifftiau (a allai fod o gyd-destun professiynol, gwirfoddol neu bersonol) sy’n dangos y sgiliau, ansoddau a phrofiadau hynny. **[Uchafswm: 500 o eiriau]**

2) Pam ydy cyfraith lles cymdeithasol yn bwysig? Beth ydych chi’n ystyried ydy’r mater neu faterion pwysicaf sy’n gwynebu cyfraith lles cymdeithasol? Pam? **[Uchafswm: 250 o eiriau]**

3) Esbonwich sut ydych chi wedi defnyddio, neu sut hoffech chi ddefnyddio, cydweithio a grymuso cymunedol i greu newid cadarnhaol. Lle fo’n bosib, cyfeiriwch at brofiad blaenorol, a allai fod yn e.e. gwaith mewn grwpiau myrfyrwyr neu gymunedol, sefydliadau gwirfoddol, gwaith cyflogedig neu ymchwil yr ydych wedi gweithredu. **[Uchafswm: 250 o eiriau]**

Fel sefydliad, rydyn ni’n rwymedig i gyfiawnder cymdeithasol a grymuso i bawb. Rydym yn cydnabod gwerth gwahanol safbwyntiau a’n annog ceisiadau gan bobl o bob cefndir, cymuned, hunaniaeth a phrofiad, gan gynnwys pobl sydd â phrofiad o’r fath o faterion mae Canolfannau Cyfraith yn bodoli i’w hunioni.

Rhowch wybod os oes angen arnoch unrhyw addasiadau rhesymol fel rhan o’r broses recriwtio gan ebostio recruitment@nwlcsteering.org.uk.

**Amserlen recriwtio**

Dyddiad cau: **11:59yh** **ar 22 Ebrill 2022**

Dyddiad cyfweld: **yn ystod yr wythnos sy’n cychwyn ar 25 Ebrill 2022 (rhithwir)**

**Swydd-ddisgrifiad**

Teitl y swydd: Rheolwr Datblygu

Yn adrodd i: Bwrdd Ymddiriedolwyr Grŵp Llywio Canolfan Gyfraith y Gogledd

**Pwrpas y swydd**

Mae’r rôl yn cynnig cyfle unigryw a chyffrous i rywun ddechrau ar y gwaith o ddatblygu Canolfan Gyfraith yn y Gogledd, gan fapio’r angen cyfreithiol, cryfhau partneriaethau ac adnabod ble sydd angen cyngor. Bydd y rôl yn hollbwysig i baratoi’r Ganolfan ar gyfer bidio’n llwyddiannus am gyllid sefydlu a dechrau ei gwaith o wasanaethu cymunedau yn y Gogledd.

Mae’r rôl yn amlochrog ac mae angen ystod o sgiliau a gwybodaeth. Mae’r swydd-ddisgrifiad yn eang a bydd hyblygrwydd o ran sut y mae’r rôl yn datblygu. Bydd gennych gymhelliad cryf ac ymrwymiad i sicrhau bod gan bobl mewn angen fynediad at wasanaethau cyfreithiol.

**Y prif ddyletswyddau:**

1. Datblygu a gweithredu **strategaeth ymgysylltu â’r gymuned** i ennyn diddordeb cymunedau lleol ar draws y Gogledd i sicrhau bod ein Canolfan yn cael ei chyd-ddylunio â’r bobl fydd yn ei defnyddio o’r dechrau. Bydd hyn yn cynnwys mynychu digwyddiadau, pwyllgorau a fforymau i godi proffil y prosiect ac ennill dealltwriaeth well o’r trafferthion ymarferol a wynebir gan unigolion a mudiadau gyda chael gafael ar gyngor a chynrychiolaeth gyfreithiol.
2. Datblygu databas o fudiadau a allai **weithio mewn partneriaeth** â’r Ganolfan:
	1. Creu cynllun i gysylltu gyda phartneriaid posib;
	2. Gweithredu’r cynllun ac adolygu’r canlyniadau’n rheolaidd â Bwrdd yr Ymddiriedolwyr.
3. Cynnal **arolwg anghenion cyfreithiol** i adnabod bylchau yn y gwasanaethau cyfreithiol a chynghori presennol.
4. Ymchwilio a datblygu **cynigion wedi eu costio ar gyfer modelau i ddarparu** gwasanaethau’r Ganolfan er mwyn goleuo’r cynllun busnes, gan roi ffocws penodol ar:
	1. Gweithio mewn partneriaeth â mudiadau a grwpiau er mwyn darparu cyngor a chymorth di-dor i’r rhai sydd ei angen arnynt;
	2. Y posibilrwydd o ddefnyddio clinigau allgymorth mewn gwahanol lefydd i roi mynediad at wasanaeth ar draws ardal ddaearyddol eang; a
	3. Y posibilrwydd o ddefnyddio technoleg a darparu gwasanaethau ‘o bell’.
5. Sefydlu **swyddfeydd** y Ganolfan Gyfraith.
	1. Trefnu ble i ddarparu’r gwasanaethau sydd mewn golwg
	2. Sefydlu’r swyddfa o ran dodrefn, cysylltedd, Technoleg Gwybodaeth a chyfarpar arall
	3. Sefydlu’r arwyddion a’r brand ar gyfer y Ganolfan
	4. Sicrhau bod yswiriant addas ar gael
	5. Sicrhau’r system rheoli achosion / meddalwedd angenrheidiol
6. Gan weithio gyda Bwrdd yr Ymddiriedolwyr, datblygu a darparu **strategaeth codi arian** gan gynnwys sicrhau cyllid i recriwtio’r tîm cyfreithiol cychwynnol a lansio’r Ganolfan.
	1. Dechrau gweithredu’r strategaeth;
	2. Adnabod ac ymateb i bob cyfle i ymgeisio am gyllid wrth iddynt godi;
	3. Cyflwyno adroddiadau rheolaidd ar godi arian i’r ymddiriedolwyr.
7. Mabwysiadu’r holl gytundebau, polisïau, gweithdrefnau a threfniadau angenrheidiol (yn ogystal â llawlyfrau gweithrediadau mewnol, ayyb) i sicrhau **cydymffurfio cyfreithiol ac ariannol** cyn lansio’r Ganolfan.
8. Mynychu a chynorthwyo gyda **chyfarfodydd y Grŵp Llywio**, a allai olygu rhywfaint o waith tu allan i oriau
9. Helpu i **recriwtio** staff a gwirfoddolwyr ar gyfer lansio’r Ganolfan
10. **Rheoli gwirfoddolwyr** a gweithio gyda chefnogwyr sydd am gynorthwyo gyda’r gwaith o ddatblygu’r Ganolfan
11. Gweithio gyda Bwrdd yr Ymddiriedolwyr i ddatblygu a gweithredu **strategaeth gyfathrebu** i hyrwyddo’r Ganolfan yn ystod y cam datblygu, gan gynnwys:
	1. Diweddaru’r wefan a sefydlu pa brosesau perfformiad ychwanegol sydd efallai eu hangen drwy’r wefan
	2. Creu cynllun cyfryngau cymdeithasol a sefydlu tîm i fwydo’r sianeli hyn
	3. Sicrhau bod ymrwymiad y Ganolfan i ddarparu gwasanaethau yn Gymraeg wedi’i adlewyrchu ar allbwn y wefan a’r cyfryngau cymdeithasol
	4. Ymateb i ymholiadau cyhoeddus am y Ganolfan
	5. Creu deunyddiau gwybodaeth am y Ganolfan
	6. Hyrwyddo prosiect y Ganolfan yn y cyfryngau lleol a chenedlaethol gan fod yn llefarydd i’r prosiect lle bo’n briodol
	7. Adnabod cyfleoedd i hyrwyddo’r Ganolfan mewn digwyddiadau perthnasol.

**Grŵp Llywio Canolfan Gyfraith y Gogledd**

**Gofynion ar gyfer Rheolwr Datblygu**

|  |  |  |
| --- | --- | --- |
| Gofyniad | Hanfodol | Dymunol |
| Diddordeb mewn ac ymrwymiad i wella mynediad at gyngor cyfreithiol, cydraddoldeb a chyfiawnder cymdeithasol | Ie  |  |
| Yn gallu cyfathrebu yn Gymraeg |  | Ie |
| Profiad codi arian (codi arian cymunedol, neu arian grant) |  | Ie |
| Profiad o ymgysylltu mewn cymunedau lleol | Ie |  |
| Yn gallu teithio i Gyffordd Llandudno o leiaf unwaith yr wythnos | Ie |  |
| Yn gallu teithio o gwmpas y Gogledd | Ie |  |
| Profiad o drefnu gwirfoddolwyr  |  | Ie |
| Dealltwriaeth o, ac ymrwymiad i, amcanion Rhwydwaith y Canolfannau Cyfraith | Ie |  |
| Gwybodaeth weithio o wahanol ffynonellau ariannu i ddarparu cyngor cyfreithiol |  | Ie |
| Sgiliau cyfathrebu llafar ac ysgrifenedig rhagorol | Ie |  |
| Hyder a sgiliau i sefydlu a chynnal rhwydweithiau  | Ie |  |
| Yn gallu cynrychioli Grŵp Llywio Canolfan Gyfraith y Gogledd mewn cyd-destunau allanol, gan gynnwys mewn cyfarfodydd â mudiadau cymdeithas sifil; cyllidwyr; y cyhoedd | Ie |  |
| Hunan-benderfyniad | Ie |  |
| Gwybodaeth weithio dda o raglenni Microsoft Office | Ie |  |
| Sgiliau llythrennedd digidol, diweddaru’r wefan a chyfryngau cymdeithasol | Ie |  |
| Hawl i weithio yn y DU | Ie |  |
| Yn gallu cynllunio a rheoli cyllideb |  | Ie |
| Profiad a sgiliau marchnata cryf |  | Ie |